και από τους δύο συζύγους) και **συλλογικές πράξεις** που είναι οι δηλώσεις βουλήσεως πολυμελών οργάνων (πχ. απόφαση συνέλευσης μελών σωματείου).

* **Δικαιοπραξίες «εν ζωή**» και **«αιτία θανάτου»,**

Οι **δικαιοπραξίες «εν ζωή»** δημιουργούν αποτελέσματα όσο ακόμα ζουν οι δικαιοπρακτούντες.

Οι **δικαιοπραξίες «αιτία θανάτου»**  δημιουργούν αποτελέσματα μετά το θάνατο του δικαιοπρακτούντος .(Δικαιοπραξία αιτία θανάτου είναι μόνο η διαθήκη, ενώ όλες οι άλλες είναι εν ζωή.)

* **Υποσχετικές** και **εκποιητικές** **δικαιοπραξίε**ς.

 **Υποσχετική** είναι αυτή με την οποία υπάρχει υποχρέωση προς παροχή (πχ. σύμβαση πώλησης), ενώ **εκποιητική** είναι αυτή που έχει ως αντικείμενο τη μεταβολή δικαιώματος (πχ μεταβίβαση κυριότητας πράγματος).

* **Ενοχικές και εμπράγματες δικαιοπραξίες** ,

Με τις **ενοχικές δικαιοπραξίες** συνιστάται, αλλοιούται, μετατίθεται ή καταργείται ενοχικό δικαίωμα, ενώ με τις **εμπράγματες** συνιστάται, αλλοιούται, μετατίθεται ή καταργείται εμπράγματο δικαίωμα.

* **Αιτιώδεις** και **αναιτιώδεις δικαιοπραξίες,**

Η ισχύς των **αιτιωδών δικαιοπραξιών** εξαρτάται από την ύπαρξη και το κύρος της αιτίας (πχ. μεταβίβαση κυριότητας ακινήτου) , ενώ οι **αναιτιώδεις** παράγουν έννομα αποτελέσματα ανεξάρτητα από την ύπαρξη και το κύρος της αιτίας (πχ. άφεση χρέους).(Με τον όρο αιτία εννοείται ο επιδιωκόμενος συναλλακτικός σκοπός και όχι το κίνητρο που ωθεί τους συμβαλλόμενους.).

* **Τυπικές** και **άτυπες δικαιοπραξίες** ,

Για την εγκυρότητα των **τυπικών δικαιοπραξιών**, ο νόμος απαιτεί συγκεκριμένο τύπο, (πχ. συμβολαιογραφικό έγγραφο για τη μεταβίβαση ακινήτων), ενώ στις **άτυπες** ο νόμος δεν απαιτεί τύπο για να είναι έγκυρες.

* **Επαχθείς** και **χαριστικές δικαιοπραξίες,**

Στις **επαχθείς δικαιοπραξίες,** η παροχή του ενός συνοδεύεται από αντιπαροχή, δηλαδή αντάλλαγμα, του άλλου (πχ. πώληση), ενώ στις **χαριστικές**, η παροχή του ενός δεν συνδέεται με αντιπαροχή του άλλου (πχ. δωρεά).

**Προϋποθέσεις κατάρτισης δικαιοπραξίας**

**36.Ποιες είναι οι προϋποθέσεις κατάρτισης της δικαιοπραξίας;**

Για να είναι έγκυρη μια δικαιοπραξία απαιτείται να υπάρχουν οι εξής προϋποθέσεις:

* Ικανότητα για δικαιοπραξία.
* Δήλωση της βούλησης.
* Συμφωνία δήλωσης και βούλησης.
* Μη ύπαρξη ελαττωμάτων στη βούληση.
* Περιεχόμενο σύμφωνο με το νόμο και τα χρηστά ήθη.
* Τύπος (όπου απαιτείται).

**Ικανότητα για δικαιοπραξία ή δικαιοπρακτική ικανότητα**

1. **Τι ονομάζεται ικανότητα για δικαιοπραξία και ποιοι την έχουν;**

**Ικανότητα για δικαιοπραξία ή δικαιοπρακτική ικανότητα** είναι η ικανότητα του προσώπου να αποκτά δικαιώματα και υποχρεώσεις με τη δήλωση της βούλησής του (δεν πρέπει να συγχέεται με την ικανότητα δικαίου, που είναι η ικανότητα του προσώπου να έχει δικαιώματα και υποχρεώσεις, διότι ικανότητα δικαίου έχει και ο κυοφορούμενος ενώ δεν έχει δικαιοπρακτική ικανότητα).

 Αν το πρόσωπο δεν είναι ικανό για δικαιοπραξία η δήλωση της βούλησής του είναι άκυρη και συνεπώς είναι άκυρη και η δικαιοπραξία.

 Τα πρόσωπα ανάλογα με την ικανότητά τους για δικαιοπραξία διακρίνονται σε ***απόλυτα ικανά*** για δικαιοπραξία και σε ***περιορισμένα ικανά***.

**Απολύτως ικανοί** για δικαιοπραξία είναι οι ενήλικες, δηλαδή τα πρόσωπα που έχουν συμπληρώσει το 18ο έτος της ηλικίας τους (127 ΑΚ) και δεν τελούν υπό δικαστική συμπαράσταση.

Η δήλωση βούλησης από ανίκανους είναι άκυρη. Η δικαιοπραξία που καταρτίζεται από ανίκανο είναι απόλυτα άκυρη.

1. **Ποιοι είναι ανίκανοι για δικαιοπραξία;**

 **Ανίκανοι** για δικαιοπραξία είναι:

* Όσοι δεν έχουν συμπληρώσει το 10ο έτος της ηλικίας τους (128 ΑΚ).
* Όσοι βρίσκονται σε πλήρη στερητική δικαστική συμπαράσταση (128 ΑΚ). Στην πλήρη στερητική δικαστική συμπαράσταση, το πρόσωπο κηρύσσεται ανίκανο για όλες τις δικαιοπραξίες.

* Ενήλικες που δεν έχουν τεθεί σε πλήρη δικαστική συμπαράσταση, αλλά τη στιγμή που επιχειρούν τη δικαιοπραξία είτε δεν έχουν συνείδηση των πράξεών τους, είτε βρίσκονται σε ψυχική διαταραχή που περιόριζε αποφασιστικά τη βούλησή τους και στερούνται της χρήσης του λογικού τους.

**39. Ποιοι είναι περιορισμένα ικανοί για δικαιοπραξία;**

Τα πρόσωπα με περιορισμένη ικανότητα για δικαιοπραξία μπορούν να επιχειρούν δικαιοπραξία μόνο στις περιπτώσεις που προβλέπει ο νόμος.

**Περιορισμένα ικανοί** για δικαιοπραξία είναι:

* Οι ανήλικοι που συμπλήρωσαν το **10 ο**έτος της ηλικίας και έως το 18ο έτος (**10ο:** ικανοί για δικαιοπραξία από την οποία αποκτούν απλώς και μόνο έννομο όφελος (134 ΑΚ) , **14ο**: μπορούν να διαθέτουν ελεύθερα κάθε τι που κερδίζουν από την προσωπική τους εργασία ή που τους δόθηκε για να το διαθέσουν ελεύθερα (135 ΑΚ), **15ο**: μπορούν να συνάπτουν σύμβαση εργασίας ως εργαζόμενοι με τη συναίνεση των προσώπων που ασκούν την επιμέλειά τους ή του δικαστηρίου (136 ΑΚ), **έγγαμος ανήλικος**: κάθε δικαιοπραξία απαραίτητη να συντηρεί ή να βελτιώνει την περιουσία και για την αντιμετώπιση προσωπικών ή οικογενειακών αναγκών, εκμίσθωση ακινήτων, είσπραξη εισοδημάτων από την περιουσία 137 ΑΚ).
* Όσοι βρίσκονται σε μερική δικαστική συμπαράσταση (το πρόσωπο κηρύσσεται ανίκανο για ορισμένες δικαιοπραξίες).
* Όσοι βρίσκονται σε επικουρική δικαστική συμπαράσταση (απαιτείται για όλες ή ορισμένες δικαιοπραξίες η συναίνεση του δικαστικού συμπαραστάτη).
1. **Τι γνωρίζετε για τη δικαστική συμπαράσταση;**

**Δικαστική συμπαράσταση** είναι το καθεστώς στο οποίο υποβάλλεται ***ενήλικος*** με δικαστική απόφαση όταν:

* Λόγω ψυχικής ή διανοητικής διαταραχής ή σωματικής αναπηρίας αδυνατεί εν όλω ή εν μέρει να φροντίζει μόνος του για τις υποθέσεις του.
* Λόγω ασωτίας, τοξικομανίας ή αλκοολισμού εκθέτει στον κίνδυνο της στέρησης τον εαυτό του, τη σύζυγό του, κατιόντες ή ανιόντες του.

Διακρίνεται σε:

* **Στερητική δικαστική συμπαράσταση, πλήρη ή μερική**, ανάλογα αν το δικαστήριο τον κηρύσσει ανίκανο για όλες ή ορισμένες δικαιοπραξίες.
* **Επικουρική δικαστική συμπαράσταση, πλήρη ή μερική**, όταν ορίζει ότι για την ισχύ όλων ή ορισμένων δικαιοπραξιών απαιτείται η συναίνεση του δικαστικού συμπαραστάτη.
* Συνδυασμός των προηγούμενων ρυθμίσεων.

**Δήλωση της βούλησης**

1. **Σε τι διακρίνεται η βούληση;**

Δήλωση της βούλησης είναι η συμπεριφορά του προσώπου (δικαιοπρακτών) που εκφράζει τη βούλησή του με σκοπό να την καταστήσει γνωστή. Υπάρχουν δύο στοιχεία, η **δήλωση** (εξωτερικό) και η **βούληση** (εσωτερικό στοιχείο).

Η δήλωση της βούλησης μπορεί να είναι **ρητή** (με λέξεις ή πράξεις που δηλώνουν ευθέως τη βούληση) ή **σιωπηρή** ( η οποία συμπεραίνεται από τη συμπεριφορά του προσώπου).

Η δήλωση της βούλησης μπορεί να είναι **απευθυντέα** ( η οποία πρέπει να περιέλθει σε κάποιο πρόσωπο, για να παράγει τα έννομα αποτελέσματά της) και **μη απευθυντέα** (η οποία παράγει τα έννομα αποτελέσματά της χωρίς να είναι αναγκαίο να περιέλθει σε κάποιο πρόσωπο).

Η δήλωση πρέπει να ανταποκρίνεται στο περιεχόμενο της βούλησης.

**Διάσταση μεταξύ δήλωσης και βούλησης**

**42. Πότε υπάρχει διάσταση μεταξύ δήλωσης και βούλησης;**

1. **Τι γνωρίζετε για την εικονικότητα;**

Όταν εκείνο που δηλώνει το πρόσωπο ως θελημένο δεν ανταποκρίνεται στη βούλησή του, είτε επειδή η βούληση δεν υπάρχει, είτε γιατί ο σχηματισμός της είναι ελαττωματικός, τότε έχουμε ***διάσταση μεταξύ δήλωσης και βούλησης***.

Η διάσταση δήλωσης και βούλησης μπορεί να είναι **εκούσια** (όταν το πρόσωπο την ήθελε, δηλαδή το πρόσωπο εν γνώσει του δηλώνει ότι θέλει κάτι ενώ στην πραγματικότητα δεν το θέλει αυτό).

Περίπτωση εκούσιας διάστασης αποτελεί η **εικονική δήλωση ή** **εικονική δικαιοπραξία ή εικονικότητα**.

 ***Εικονική*** είναι η δήλωση βούλησης που δεν έγινε σοβαρά αλλά μόνο φαινομενικά (138 ΑΚ). Η εικονική δήλωση βούλησης είναι άκυρη (π.χ. ο Κ για να αποφύγει τους δανειστές του μεταβιβάζει το αυτοκίνητό του στον Λ και συμφωνούν ότι, παρά τη μεταβίβαση αυτή, το αυτοκίνητο φαινομενικά θα ανήκει στον Λ και πραγματικά στον Κ. Η μεταβίβαση αυτή κατά τον ΑΚ είναι άκυρη) . Η εικονικότητα, όμως, δεν μπορεί να βλάψει καλόπιστους τρίτους (π.χ. αν ο Λ πωλήσει το αυτοκίνητο στον Τ, δηλαδή σε έναν τρίτο που δεν γνώριζε την εικονική δικαιοπραξία μεταξύ Κ και Λ, αυτός, δηλαδή ο Τα γίνεται κύριος του αυτοκινήτου).

Εάν κάτω από την εικονική δικαιοπραξία κρύβεται άλλη, η μεν εμφανιζόμενη δικαιοπραξία είναι άκυρη, γιατί είναι εικονική, η καλυπτόμενη όμως είναι έγκυρη αν συντρέχουν και οι λοιπές προϋποθέσεις σύστασής της, γιατί την ήθελαν οι συμβαλλόμενοι (πχ. οι συμβαλλόμενοι θέλουν να καταρτίσουν δωρεά, αλλά την εμφανίζουν ως πώληση πράγματος. Η πώληση είναι άκυρη, αλλά η δωρεά είναι έγκυρη, αν υπάρχουν και όλα τα στοιχεία που απαιτούνται).

Η εικονικότητα είναι απαράδεκτη όταν γίνεται σε δικαιοπραξίες που ενδιαφέρουν την δημόσια τάξη (π.χ. δηλώσεις που γίνονται προς δημόσιες αρχές, όπως η παραίτηση υπαλλήλου), ή σε αυτές με τις οποίες ιδρύεται σχέση οικογενειακού δικαίου (πχ. γάμος, υιοθεσία κλπ.). Σε αυτές τις περιπτώσεις οι δηλώσεις, ακόμα και αν είναι «εικονικές», είναι έγκυρες.

1. ***Τι είναι πλάνη και προϋποθέσεις ακύρωσης της δικαιοπραξίας λόγω πλάνης.***

Η διάσταση της βούλησης μπορεί να είναι **ακούσια** (όταν το πρόσωπο που δηλώνει τη βούλησή του δεν την ήθελε. Τέτοια διάσταση υπάρχει στην περίπτωση της πλάνης.

**Πλάνη** είναι η άγνοια ή λαθεμένη γνώση της πραγματικότητας. Η δήλωση της

βούλησης που γίνεται λόγω πλάνης καθιστά την δικαιοπραξία ***ακυρώσιμη*** (δηλαδή μπορεί να ακυρωθεί με δικαστική απόφαση) και εκείνος που πλανήθηκε μπορεί να ζητήσει από το δικαστήριο την ακύρωσή της.

***Προϋποθέσεις ακύρωσης της δικαιοπραξίας λόγω πλάνης*** είναι:

* Πλάνη ή πλήρης άγνοια.
* Η πλάνη να υπάρχει κατά το χρόνο κατάρτισης της δικαιοπραξίας.
* Η πλάνη να είναι *ουσιώδης* ( δηλαδή να αναφέρεται σε σημείο τέτοιας σπουδαιότητας για την δικαιοπραξία, ώστε αυτός που πλανήθηκε, αν γνώριζε την πραγματικότητα, δεν θα επιχειρούσε τη δικαιοπραξία, π.χ. αγοράζω κόσμημα που το εκλαμβάνω ως χρυσό, ενώ είναι επίχρυσο). Επουσιώδης είναι η πλάνη που αφορά στα παραγωγικά αίτια της βούλησης, δηλαδή σε συνθήκες στις οποίες στηρίχθηκε ο δικαιοπρακτών για να σχηματίσει τη βούλησή του (π.χ. αγοράζω οικόπεδο, επειδή πιστεύω ότι θα ανοιχτεί μπροστά από αυτό μια πλατεία, πράγμα που ποτέ δεν πραγματοποιείται) .

***45. Ποια είναι τα ελαττώματα της βούλησης;***

Οι καταστάσεις που επιδρούν στο πρόσωπο του δικαιοπρακτούντα, με αποτέλεσμα να μη σχηματιστεί ελεύθερα και ανεπηρέαστα η βούλησή του, αλλά κατά τρόπο επιλήψιμο, καλούνται **ελαττώματα της βούλησης** και είναι:

* **Απάτη**, είναι η δόλια παραπλάνηση άλλου σε δήλωση βούλησης, δηλαδή κάθε συμπεριφορά από πρόθεση η οποία συνίσταται είτε σε παράσταση ψευδών γεγονότων ως αληθινών, είτε σε απόκρυψη ή αποσιώπηση ή ατελή ανακοίνωση των αληθινών γεγονότων (π.χ. ο Κ πείθει τον Λ ότι ο ζωγραφικός πίνακας που του πωλεί είναι πρωτότυπο και όχι αντίγραφο και ο Λ, αφού εξαπατήθηκε, τον αγοράζει).
* **Απειλή**, είναι ο εκφοβισμός, η βία. Η βία μπορεί να είναι σωματική (π.χ. υπογράφει κάποιος μια σύμβαση με το χέρι του που σέρνεται βίαια από τον αντισυμβαλλόμενό του) ή ψυχολογική (π.χ. όποιος ενδίδει σε εκείνον που εκβιάζει για να αποφύγει το κακό που απειλήθηκε). Προϋποθέσεις ακύρωσης της δικαιοπραξίας λόγω απειλής είναι, α) το κακό που απειλείται να στρέφεται κατά του προσώπου ή της περιουσίας εκείνου που απειλήθηκε ή κατά προσώπων που συνδέονται στενά με αυτόν, β) η απειλή να γίνεται με σκοπό να προκαλέσει τη δήλωση βούλησης του απειλούμενου, γ) η απειλή να είναι παράνομη ή αντίθετη στα χρηστά ήθη.

**Περιεχόμενο σύμφωνο με το νόμο και τα χρηστά ήθη**

***46. Πότε μια δικαιοπραξία είναι αντίθετη στο νόμο και πότε είναι αντίθετη στα χρηστά ήθη;***

Η δικαιοπραξία που το περιεχόμενό της αντίκειται στο νόμο ή τα χρηστά ήθη είναι άκυρη.

Ως προς το **νόμο**, η δικαιοπραξία είναι άκυρη όταν το περιεχόμενό της έρχεται σε αντίθεση με απαγορευτική διάταξη του νόμου (π.χ. η συμφωνία περί στοιχήματος) ή επιχειρείται κατά καταστρατήγηση του απαγορευτικού νόμου (π.χ. οι συμβαλλόμενοι, για να αποφύγουν τη βαριά φορολογία της δωρεάς ακινήτου, εμφανίζουν τη δικαιοπραξία ως πώληση, για την οποία η φορολογία είναι ελαφρύτερη).

**Χρηστά ήθη** είναι οι αντιλήψεις του μέσου συνετού κοινωνικού ανθρώπου περί ηθικής σε δεδομένο χώρο και χρόνο. Κατηγορία δικαιοπραξιών που αντιβαίνουν τα χρηστά ήθη είναι οι ***αισχροκερδείς δικαιοπραξίες*** και οι ***ανήθικες δικαιοπραξίες***. *Αισχροκερδή*ς είναι η δικαιοπραξία που κάποιος εκμεταλλευόμενος την ανάγκη, κουφότητα ή απειρία άλλου πετυχαίνει περιουσιακά ωφελήματα, δυσανάλογα μεγαλύτερα από αυτά που προσφέρει.

*Ανήθικη* είναι η δικαιοπραξία με την οποία δεσμεύεται υπερβολικά η ελευθερία του προσώπου.

**Τύπος**

***53. Τι γνωρίζετε για τον τύπο σε σχέση με τις δικαιοπραξίες;***

Στο αστικό δίκαιο ισχύει ***η αρχή του ατύπου των δικαιοπραξιών***. Κατ’ εξαίρεση ορισμένες δικαιοπραξίες είναι τυπικές, δηλαδή χρειάζονται ορισμένο τύπο, αλλιώς είναι άκυρες. Ο τύπος επιβάλλεται είτε από το νόμο (***νόμιμος τύπος***), είτε από τους συμβαλλόμενους (***εκούσιος τύπος***).

Ως τύπος θεωρείται το ***ιδιωτικό έγγραφο***, το ***συμβολαιογραφικό έγγραφο*** και η ***έκθεση*** που συντάσσεται ενώπιον της αρχής μετά από σχετική δήλωση.

Όταν προβλέπεται τύπος από το νόμο και δεν τηρηθεί, τότε η δικαιοπραξία είναι άκυρη.

***Τυπικές δικαιοπραξίες*** που απαιτούν συμβολαιογραφικό έγγραφο είναι:

* Η ιδρυτική πράξη (για το ίδρυμα).
* Η σύμβαση που έχει αντικείμενο τη σύσταση, αλλοίωση ή κατάργηση εμπράγματου δικαιώματος σε ακίνητο.
* Η μεταβίβαση κυριότητας ακινήτου.
* Η σύσταση δωρεάς.
* Η σύσταση πραγματικών δουλειών.
* Η μακροχρόνια μίσθωση ακινήτου (πάνω από 9 έτη).

**Ελαττωματικές δικαιοπραξίες (παθολογία της δικαιοπραξίας)**

***54. Ποιες είναι οι ελαττωματικές δικαιοπραξίες;***

* **Ανίσχυρη,** είναι η δικαιοπραξία που λόγω ελλείψεων ή ελαττωμάτων δεν μπορεί να δημιουργήσει τα έννομα αποτελέσματά της.
* **Ανυπόστατη,** είναι η δικαιοπραξία όταν λείπουν ουσιώδη στοιχεία του πραγματικού της. Αυτή η δικαιοπραξία είναι ανύπαρκτη και δεν έχει κανένα έννομο αποτέλεσμα (π.χ. ο Α πωλεί στο Β ένα αυτοκίνητο χωρίς να αναφέρεται στην πώληση {δικαιοπραξία} το τίμημα) .
* **Άκυρη,** είναι η δικαιοπραξία όταν για διάφορους λόγους δεν μπορεί να παράγει τα έννομα αποτελέσματά της. Η διαφορά της με την ανυπόστατη είναι ότι η άκυρη υπάρχει σαν πραγματικό γεγονός, ενώ η ανυπόστατη είναι ανύπαρκτη. Μπορεί να είναι αρχική ή επιγενόμενη και ολική ή μερική. Η ακυρότητα διακρίνεται σε α) **απόλυτη**, όταν οποιοσδήποτε μπορεί να την επικαλεστεί, δηλαδή όχι μόνο οι συναλασσόμενοι, αλλά οποιοσδήποτε έχει έννομο συμφέρον. Η απόλυτη ακυρότητα εξετάζεται αυτεπάγγελτα από το δικαστήριο, β) **σχετική**, όταν μπορούν να την επικαλεστούν μόνο ορισμένα πρόσωπα τα οποία θέλει να προστατεύσει ο νόμος με τη διάταξη που παραβιάζεται. Η σχετική ακυρότητα προτείνεται στο δικαστήριο από το ενδιαφερόμενο πρόσωπο.
* **Ακυρώσιμη,** είναι η δικαιοπραξία που παράγει τα έννομα αποτελέσματά της μέχρι να ακυρωθεί με δικαστική απόφαση. Αποκλειστικοί λόγοι ακυρωσίας είναι η πλάνη, απάτη και η απειλή. Την ακύρωση της δικαιοπραξίας μπορεί να τη ζητήσουν μόνο εκείνος που πλανήθηκε, απατήθηκε και απειλήθηκε ή οι κληρονόμοι του. Μετά την ακύρωση της η ακυρώσιμη δικαιοπραξία εξομοιώνεται με την εξ αρχής άκυρη.

**Δικαιοπραξία με αίρεση**

***55. Τι γνωρίζετε για τη δικαιοπραξία με αίρεση;***

***56. Τι σημαίνει αίρεση και πώς διακρίνεται αυτή;***

**Αίρεση** είναι ο όρος που προστίθεται σε δικαιοπραξία με τον οποίο η ενέργειά της εξαρτάται από γεγονός μέλλον και αβέβαιο (π.χ. θα σου δωρίσω το αυτοκίνητό μου, αν λάβεις την άδεια οδήγησης, ή αν λάβεις το πτυχίο της ιατρικής). Οι αιρέσεις διακρίνονται σε:

* **Αναβλητική**, είναι η αίρεση όταν μέχρι την πραγματοποίησή της αναβάλλεται η παραγωγή των αποτελεσμάτων της δικαιοπραξίας, τα οποία επέρχονται μόνο όταν συμβεί το μέλλον και αβέβαιο γεγονός (δηλαδή στο παραπάνω παράδειγμα η δωρεά αναβάλλεται μέχρι τη λήψη της άδειας οδήγησης ή του πτυχίου της ιατρικής).
* **Διαλυτική**, είναι η αίρεση όταν τα αποτελέσματα της δικαιοπραξίας παράγονται αμέσως, αλλά ανατρέπονται όταν συμβεί το γεγονός που συνιστά την αίρεση (π.χ. ο Κ νοικιάζει το σπίτι του στον Λ για τρία χρόνια με τη συμφωνία να λυθεί η μίσθωση αν θελήσει να ανοικοδομήσει μέσα στην τριετία).

 Υπάρχουν δικαιοπραξίες, στις οποίες δεν χωρούν αιρέσεις ( γάμος, αποδοχή ή αποποίηση κληρονομίας κλπ.).

**Δικαιοπραξία με προθεσμία**

***57. Τι είναι προθεσμία και σε τι διαφέρει από την αίρεση;***

**Προθεσμία** είναι γεγονός μελλοντικό, αλλά βέβαιο, από το οποίο οι δικαιοπρακτούντες εξαρτούν τα αποτελέσματα της δικαιοπραξίας (π.χ. ο Α νοικιάζει το σπίτι του και συμφωνεί με τον ενοικιαστή Κ να του το παραδώσει ένα μήνα μετά την κατάρτιση της μίσθωσης.).

Η προθεσμία ***διαφέρει*** από την αίρεση στο ότι η επέλευση του μελλοντικού γεγονότος είναι βέβαιη, ενώ στην αίρεση αβέβαιη.

 Οι προθεσμίες διακρίνονται επίσης σε αναβλητικές και διαλυτικές, ανάλογα αν τα αποτελέσματα της δικαιοπραξίας αρχίζουν ή παύουν μετά από ορισμένο χρονικό διάστημα.

**Η μη αυτοπρόσωπη κατάρτιση της δικαιοπραξίας ( αντιπροσώπευση-πληρεξουσιότητα)**

***58. Τι καλείται αντιπροσώπευση και ποιες είναι οι προϋποθέσεις της άμεσης αντιπροσώπευσης; Μπορεί να οριστεί ως αντιπρόσωπος φυσικό πρόσωπο το οποίο τελεί «υπό δικαστική συμπαράσταση»; Δικαιολογήστε την απάντησή σας. (ερώτηση πιστοποίησης 60, ομάδα Α)***

***59. Ποιες είναι οι διακρίσεις της εκούσιας αντιπροσώπευσης;***

**Αντιπροσώπευση** είναι η διενέργεια δικαιοπραξίας ενός προσώπου (αντιπρόσωπος) για λογαριασμό άλλου προσώπου (αντιπροσωπευόμενος).

Όποιος έχει περιορισμένη δικαιοπρακτική ικανότητα μπορεί να επιχειρήσει δικαιοπραξία ως αντιπρόσωπος άλλου (επομένως και πρόσωπο που τελεί υπό μερική δικαστική συμπαράσταση μπορεί να είναι αντιπρόσωπος άλλου κατά περίπτωση).

**Νόμιμη αντιπροσώπευση** είναι η αναπλήρωση του προσώπου με άλλο πρόσωπο που γίνεται από το νόμο (π.χ. νόμιμη αντιπροσώπευση του ανηλίκου από αυτόν που ασκεί τη γονική μέριμνα).

**Εκούσια αντιπροσώπευση** είναι η αναπλήρωση του προσώπου με άλλο πρόσωπο που πηγάζει από τη βούληση του προσώπου να αντιπροσωπευτεί από άλλο πρόσωπο (δηλαδή ο αντιπροσωπευόμενος επιλέγει όποιον θέλει για αντιπρόσωπό του).

Διακρίνεται σε:

* **Άμεση αντιπροσώπευση,** όταν ο αντιπρόσωπος καταρτίζει τη δικαιοπραξία στο όνομα του αντιπροσωπευόμενου και μέσα στα όρια της εξουσίας για αντιπροσώπευση, έτσι ώστε τα αποτελέσματά της να επέρχονται άμεσα στο πρόσωπο του αντιπροσωπευόμενου.
* **Έμμεση αντιπροσώπευση,** όταν ο αντιπρόσωπος επιχειρεί τη δικαιοπραξία στο όνομά του, αλλά για λογαριασμό του αντιπροσωπευόμενου, έτσι ώστε τα αποτελέσματά της να επέρχονται στο πρόσωπο του αντιπροσώπου και με ιδιαίτερη δικαιοπραξία μεταξύ τους να μεταβιβάζονται στον αντιπροσωπευόμενο.

**Πληρεξουσιότητα και παύση της.**

***60) Τι σημαίνει πληρεξουσιότητα , πώς διακρίνεται αυτή;***

**Πληρεξουσιότητα** είναι η δικαιοπραξία με την οποία παρέχεται η εξουσία για αντιπροσώπευση. Το έγγραφο με το οποίο παρέχεται αυτή η εξουσία λέγεται ***πληρεξούσιο***.

 Η πληρεξουσιότητα μπορεί να είναι ***γενική***, δηλαδή να αφορά σε όλες ή μόνο σε μια ομάδα δικαιοπραξιών του αντιπροσωπευόμενου, ή να είναι ***ειδική*** δηλαδή να αφορά σε συγκεκριμένες δικαιοπραξίες.

***61) Για ποιους λόγους παύει η πληρεξουσιότητα;***

Παύση της πληρεξουσιότητας για***γενικού****ς* λόγους:

* Αν η πληρεξουσιότητα δόθηκε υπό αίρεση, η οποία πληρώθηκε, ή υπό προθεσμία, η οποία παρήλθε.
* Αν η πράξη για την οποία δόθηκε η πληρεξουσιότητα περατώθηκε (= τελείωσε) ή έγινε αδύνατη.

Παύση της πληρεξουσιότητας για ***ειδικούς*** λόγους:

* Ανάκληση της πληρεξουσιότητας.
* Θάνατος του αντιπροσωπευόμενου ή του πληρεξουσίου.
* Λήξη της έννομης σχέσης πάνω στην οποία στηρίζεται η πληρεξουσιότητα.
* Παραίτηση του πληρεξουσίου.
* Επερχόμενη ανικανότητα για δικαιοπραξία του πληρεξουσίου ή του αντιπροσωπευόμενου.
* Δικαστική απόφαση με την οποία ακυρώνεται το πληρεξούσιο έγγραφο.

**Παραγραφή**

***62) Τι γνωρίζετε για την παραγραφή της αξίωσης και τι συνεπάγεται αυτή;***

Είναι η μη δυνατότητα άσκησης της αξίωσης (δεν μπορώ να ασκήσω την αξίωσή μου) λόγω του ότι αυτή δεν ασκήθηκε για ορισμένο χρονικό διάστημα που προβλέπεται από το νόμο.

 ***Συνέπεια της παραγραφής*** είναι ότι ο δικαιούχος δεν μπορεί να επιδιώξει δικαστικά την ικανοποίηση της αξίωσής του. Κατά κανόνα όλες οι αξιώσεις υπόκεινται σε παραγραφή. Αξιώσεις που δεν παραγράφονται είναι οι οικογενειακές.

***63) Τι σημαίνει χρόνος παραγραφής και από πότε αρχίζει να μετράει η παραγραφή της αξίωσης;***

**Χρόνος της παραγραφής** είναι το χρονικό διάστημα, η παρέλευση του οποίου επιφέρει παραγραφή της αξίωσης.

 Ο χρόνος της παραγραφής των αξιώσεων είναι, κατά κανόνα, 20 χρόνια ***(κοινή ή συνήθης παραγραφή***). Υπάρχουν αξιώσεις που παραγράφονται σε μικρότερο χρόνο (5 χρόνια, 10 χρόνια κλπ.) και προβλέπονται σε διατάξεις του Α.Κ. Η παραγραφή της αξίωσης ***αρχίζει*** από τότε που γεννήθηκε η αξίωση και είναι δυνατή η δικαστική επιδίωξή της, εκτός και αν απαιτείται προηγούμενη όχληση, οπότε και αρχίζει από τότε που είναι δυνατή η όχληση, και αν απαιτείται και παρέλευση προθεσμίας, αρχίζει αφού περάσει και η προθεσμία.

Κατά τη διάρκεια του χρόνου παραγραφής μπορεί να παρεμβάλλονται γεγονότα που επιφέρουν άλλα την **αναστολή** της, δηλαδή την παρεμπόδιση της έναρξης, συμπλήρωσης ή λήξης της παραγραφής και άλλα τη **διακοπή** της, δηλαδή τον μη υπολογισμό του χρόνου που μεσολάβησε από την έναρξη της παραγραφής μέχρι ενός σημείου που ορίζει ο νόμος ως λόγο διακοπής της παραγραφής και την έναρξη από αυτό το σημείο νέου χρόνου παραγραφής(πχ. έγερση αγωγής με την οποία ασκείται η αξίωση, η κατά οποιοδήποτε τρόπο αναγνώριση της αξίωσης από τον υπόχρεο).

**Αποσβεστική προθεσμία**

***64) Τι είναι αποσβεστική προθεσμία;***

Η αποσβεστική προθεσμία αναφέρεται στο δικαίωμα και όχι στην αξίωση και είναι η αποκλειστική προθεσμία που ορίζεται από το νόμο ή τους συμβαλλόμενους, μέσα στην οποία πρέπει να ασκηθεί το δικαίωμα. Αν αυτό δεν ασκηθεί μέσα σε αυτήν την προθεσμία, τότε επέρχεται απόσβεσή του.

***ΑΞΙΩΣΗ -----------ΠΑΡΑΓΡΑΦΗ***

***ΔΙΚΑΙΩΜΑ--------ΑΠΟΣΒΕΣΤΙΚΗ ΠΡΟΘΕΣΜΙΑ***

***Η αξίωση παραγράφεται.***

***Το δικαίωμα αποσβήνεται.***

(Άρα μπορεί να έχει παραγραφεί η αξίωσή μου να επιδιώξω δικαστικά το δικαίωμα, αλλά να μην έχει αποσβεστεί το δικαίωμα).